[{"text_idx": "#000000", "text": "Cymeradwyo canolfan gelfyddydau newydd yn Wrecsam"}, {"text_idx": "#000001", "text": "Disgrifiad o\u2019r llun, Marchnad y Bobl"}, {"text_idx": "#000002", "text": "Bydd cynlluniau dadleuol i godi canolfan gelfyddydau newydd yn Wrecsam yn mynd yn eu blaen."}, {"text_idx": "#000003", "text": "Yn barod, mae pwyllgor craffu y cyngor wedi cymeradwyo'r cynlluniau ar gyfer prif farchnad dan do'r dre', sef Marchnad y Bobl. Mae disgwyl i'r prosiect gostio \u00a34.5 miliwn."}, {"text_idx": "#000004", "text": "Y bwriad yw sefydlu stiwdio i artistiaid, caffi, siop anrhegion a llefydd i fasnachwyr eraill ar y safle."}, {"text_idx": "#000005", "text": "Bydd oriel newydd, a oedd wedi ei lleoli yn y llyfrgell, hefyd yn y ganolfan. Mi gafodd yr oriel ei chau i greu lle ar gyfer gorsaf heddlu newydd yng nghanol y dre'."}, {"text_idx": "#000006", "text": "Yn o\u0302l y cyngor, mae'r cynlluniau yn rhan o gynllun ehangach i adfywio'r dre' ac mi fydd y ganolfan yn denu mwy o bobl i ganol Wrecsam."}, {"text_idx": "#000008", "text": "Disgrifiad o\u2019r llun, Llun artist o'r ganolfan newydd"}, {"text_idx": "#000009", "text": "Mae adroddiad swyddogion wedi dweud y bydd y ganolfan newydd yn gwneud colled o bron i \u00a3400,000 am y tair blynedd gyntaf. Ond mae cyngor Wrecsam yn dadlau bydd y cynllun yn rhoi gwerth am arian yn y pendraw."}, {"text_idx": "#000010", "text": "Mae ffigyrau'r adroddiad yn tybio y bydd ymddiriedolaeth annibynnol yn cael ei sefydlu gan y cyngor i reoli'r ganolfan newydd."}, {"text_idx": "#000012", "text": "Ym mis Rhagfyr cafodd cais ei wneud am gymorthdal o \u00a32.3 miliwn gan Gyngor y Celfyddydau."}, {"text_idx": "#000013", "text": "Mae disgwyl i'r cyngor gyfrannu \u00a31,563,500 gyda \u00a3700,000 yn dod gan Lywodraeth Cymru."}, {"text_idx": "#000014", "text": "Yn ystod y broses, mae'r cyngor yn dweud ei bod wedi cynnal ymgynghoriad gyda'r cyhoedd a chyfarfodydd gyda'r masnachwyr."}, {"text_idx": "#000015", "text": "Y bwriad ydy dechrau ar y gwaith adeiladu ym mis Ionawr 2017 ac agor y lle yn 2018."}, {"text_idx": "#000019", "text": "Bachgen yn yr ysbyty a dwy fenyw wedi'u harestio"}]